## La Generalitat licita les obres de reparació i reforç estructural de l’illa B del grup Miguel Hernández d’Alacant

*** La Generalitat invertirà 541.399 euros en esta zona del grup de vivenda pública
* El termini de presentació d’ofertes finalitza el 16 de juny**

La Generalitat, a través de la Vicepresidència Primera i Conselleria de Servicis Socials, Igualtat i Vivenda, ha licitat les obres de reparació, reforç estructural i intervencions puntuals en façanes, cobertes així com en l’interior dels edificis que componen l’illa B del grup de vivenda pública Miguel Hernández d’Alacant.

En el mateix grup, la Vicepresidència, a través de l’Entitat Valenciana de Vivenda i Sòl (EVha), està executant les obres de rehabilitació integral en un edifici de 20 vivendes de la plaça María Yolanda Escrich 5 i 6, i d’un altre de 16 vivendes en els números 7 i 8 de la mateixa plaça.

Pel que fa a l’actuació en l’illa B que ara es licita, esta es desenrotllarà en l’àrea següent: plaça María Yolanda Escrich Forniés, carrer Federico Mayo, carrer dels Dos-cents i avinguda Catedràtic Soler. La Conselleria ja va finalitzar una actuació similar en l’illa C del mateix grup de vivendes.

El propòsit de la Generalitat és dur a terme una millora del conjunt del grup Miguel Hernández, promogut en 1952 i que està format per 20 blocs amb un total de 520 vivendes.

El pressupost de licitació de les obres previstes en l’illa B ascendix a 541.399 euros (IVA inclòs) i el termini d’execució és de quatre mesos.

Les obres licitades per a l’illa B inclouen el reforç estructural i intervencions puntuals en façanes i cobertes. Això suposa la reparació de cornises, volades i elements arquitectònics de les façanes, així com les reparacions de manteniment en l’envolupant de l’edifici i de clivelles als balcons. Això es du a terme a causa de les filtracions en el sistema de pluvials, en les cobertes i als balcons.

El projecte també inclou actuacions en l’interior dels edificis. Concretament, es durà a terme la reparació parcial de pilars i biguetes, en la seua majoria en la planta baixa, que presenten símptomes de degradació del formigó de recobriment a causa de l’oxidació de les armadures a l’interior de les vivendes.

El termini de presentació d’ofertes finalitza el 16 de juny, a les 14 hores. La informació i presentació es farà a través de la Plataforma de contractació de l’Estat.

Fecha: 28/05/2025